CELEX: 32022R0025
Language: da
Date: 2021-09-22 00:00:00
Title: Kommissionens delegerede forordning (EU) 2022/25 af 22. september 2021 om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder til præcisering af metoderne til måling af de k-faktorer, der er omhandlet i artikel 15 i den pågældende forordning (EØS-relevant tekst)

11.1.2022   
               
               
                  DA
               
               
                  Den Europæiske Unions Tidende
               
               
                  L 6/1
               
            
         KOMMISSIONENS DELEGEREDE FORORDNING (EU) 2022/25
         af 22. september 2021
         om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder til præcisering af metoderne til måling af de k-faktorer, der er omhandlet i artikel 15 i den pågældende forordning
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/2033 af 27. november 2019 om tilsynsmæssige krav til investeringsselskaber og om ændring af forordning (EU) nr. 1093/2010, (EU) nr. 575/2013, (EU) nr. 600/2014 og (EU) nr. 806/2014 (1), og særlig artikel 15, stk. 5, tredje afsnit, og
         ud fra følgende betragtninger:
         
                     (1)
                  
                  
                     Nogle af K-faktorerne, jf. artikel 4, stk. 1, nr. 26), i forordning (EU) 2019/2033, kræver ikke yderligere specifikationer, da der i nævnte forordning gives en nøje beskrivelse af metoderne til måling heraf. Dette er tilfældet med K-faktoren for »nettopositionsrisiko« (K-NPR), der er afledt af Europa-Parlamentets og Rådets forordning (EU) nr. 575/2013 (2), samt K-faktoren »koncentrationsrisiko« (K-CON) og K-faktoren »handelsmodparters misligholdelse« (K-TCD), som anvender en forenklet anvendelse af de tilsvarende krav i nævnte forordning. I andre tilfælde, som f.eks. »aktiver under forvaltning« (AUM), »kunders penge, der opbevares« (CMH), »kundeordrer, der behandles« (COH), »aktiver, der beskyttes og administreres« (ASA) og »daglig handelsstrøm« (DTF), vil metoderne til måling af disse faktorer drage fordel af yderligere præciseringer.
                  
               
                     (2)
                  
                  
                     Alle aktiviteter, der udføres af et investeringsselskab, bør gengives ved K-faktorer for i tilstrækkelig grad at afspejle risiciene. Eftersom en tilknyttet agent er en fysisk eller juridisk person, der kun handler på vegne af et bestemt investeringsselskab og under det pågældende investeringsselskabs fulde og betingelsesløse ansvar, er det nødvendigt at sikre, at en tilknyttet agents aktiviteter indgår i et investeringsselskabs K-faktorer for AUM, ASA, CMH og COH.
                  
               
                     (3)
                  
                  
                     Investeringstjenesten, der ydes ved »investeringsrådgivning« som omhandlet i bilag I, afsnit A, punkt 5, til Europa-Parlamentets og Rådets direktiv 2014/65/EU (3) adskiller sig fra den accessoriske tjenesteydelse i form af »rådgivning til virksomheder om kapitalstrukturer, erhvervsstrategi og dermed beslægtede spørgsmål samt rådgivning og tjenesteydelser vedrørende fusioner og opkøb af virksomheder«, jf. bilag I, afsnit B, punkt 3, til nævnte direktiv. På denne baggrund og også på grundlag af definitionen af »investeringsrådgivning af vedvarende karakter« i artikel 4, stk. 1, nr. 21), i forordning (EU) 2019/2033, hvor ovennævnte accessoriske tjenesteydelse ikke indgår, er det nødvendigt at præcisere, at alle aktiver under forvaltning vedrørende denne accessoriske tjenesteydelse bør udelukkes med henblik på beregningen af K-AUM.
                  
               
                     (4)
                  
                  
                     Med henblik på at sikre en konsekvent måling af AUM og ASA ved beregning af AUM og ASA bør finansielle instrumenter værdiansættes til dagsværdi i overensstemmelse med gældende regnskabsstandarder, således at markedsværdien for de finansielle instrumenter afspejles, hvor det er muligt.
                  
               
                     (5)
                  
                  
                     Da kalibreringen af CMH-koefficienten i tabel 1 i artikel 15 i forordning (EU) 2019/2033 allerede tager højde for den kunderisiko, der er forbundet med forvaltningen af kontanter, bør de beløb, der indgår i målingen af CMH, ikke medtages i målingen af AUM. For at undgå dobbelttælling ved beregningen af kapitalkravene bør de beløb, der allerede er taget i betragtning ved målingen af CMH, heller ikke medtages i målingen af ASA.
                  
               
                     (6)
                  
                  
                     Definitionen af CMH i artikel 4, stk. 1, nr. 28), i forordning (EU) 2019/2033 sammenholdt med betragtning 24 i nævnte forordning præciserer de beløb, der skal tages i betragtning ved målingen af CMH. Det er derfor tilstrækkeligt yderligere at specificere de resterende operationelle aspekter af metoden til måling af CMH med henblik på at sikre robustheden af CMH's tal, navnlig ved at undgå en overdreven afhængighed af ekstern rapportering og fokusere på investeringsselskabets interne regnskaber og tal, der anvendes til [den] interne afstemning.
                  
               
                     (7)
                  
                  
                     Metoderne til måling af de beløb, der skal medtages som modtagelse og formidling af ordrer og udførelse af ordrer i COH, bør omfatte særlige regler for tilfælde, hvor markedspriserne ikke er umiddelbart tilgængelige, fordi de ikke er indeholdt i ordrerne. Det er nødvendigt at afspejle forskellene mellem ordreudførelse og modtagelse og formidling, da priserne og tidspunkterne, hvor ordrerne skal registreres til måling af COH, kan variere i hvert enkelt tilfælde. I forbindelse med modtagelse og formidling af ordrer er navnlig de formidlede ordrer desuden en bedre reference til dette formål end de modtagne ordrer, da sidstnævnte måske ikke formidles.
                  
               
                     (8)
                  
                  
                     Da investeringstjenesten »modtagelse og formidling af ordrer i forbindelse med et eller flere finansielle instrumenter« som omhandlet i bilag I, afsnit A, punkt 1, til direktiv 2014/65/EU adskiller sig fra investeringsaktiviteterne i »drift af multilaterale eller organiserede handelsfaciliteter — MHF'er, OHF'er«, der er omhandlet i punkt 8 og 9 heri, er det nødvendigt at præcisere, at købs- og salgsinteresser, der føres sammen i de af investeringsselskabet forvaltede MHF'er og OHF'er, ikke skal medtages ved beregningen af K-COH-kontanthandler eller K-COH-derivater.
                  
               
                     (9)
                  
                  
                     Eftersom kapitalkravene for investeringsselskaber i henhold til forordning (EU) 2019/2033 er baseret på K-faktorerne, som dækker alle de tjenesteydelser og aktiviteter, der er omfattet af bilag I til direktiv 2014/65/EU, er det nødvendigt at fastsætte regler for tilpasning af disse metoder i de tilfælde, hvor der ellers vil kunne forekomme dobbelttælling. Det er navnlig tilfældet med visse accessoriske tjenesteydelser, der kun kan leveres i forbindelse med de tjenesteydelser og aktiviteter, der er anført i bilag I, afsnit A, til nævnte direktiv. Ordrer i tilknytning til den accessoriske tjenesteydelse, der er omhandlet i bilag I, afsnit B, punkt 3, til direktiv 2014/65/EU (rådgivning til virksomheder om kapitalstrukturer, erhvervsstrategi og dermed beslægtede spørgsmål samt rådgivning og tjenesteydelser vedrørende fusioner og opkøb af virksomheder), som vedrører rådgivning om transaktioner mellem investorer i forbindelse med virksomhedsfinansiering eller private equity-transaktioner, bør derfor ikke medtages i målingen af AUM eller i COH, da disse K-faktorer allerede tager højde for dem.
                  
               
                     (10)
                  
                  
                     Forordning (EU) 2019/2033 fastsætter to forskellige koefficienter til måling af COH i tabel 1 i forordningens artikel 15, én for kontanthandler og en særskilt koefficient for derivater. Der bør foretages yderligere præciseringer af, hvordan handlerne fordeles mellem de to kategorier af instrumenter og, hvilken værdiansættelsesmetode der skal anvendes i hvert enkelt tilfælde. Navnlig bør derivater indgå i målingen af K-faktorerne baseret på den nominelle værdi og kontanthandlerne til markedsværdi, da K-faktorernes koefficienter kalibreres på dette grundlag.
                  
               
                     (11)
                  
                  
                     Det er nødvendigt at præcisere beregningen af den nominelle værdi af et derivat, da forordning (EU) 2019/2033 ikke indeholder regler om, hvordan det beregnes. Eftersom artikel 29, stk. 3, i forordning (EU) 2019/2033 fastsætter regler for, hvordan den nominelle værdi af derivater beregnes med henblik på beregning af TCD, og for at sikre konsistens i målingen af TCD og DTF, bør disse regler for måling af et derivats nominelle værdi også finde anvendelse på målingen af DTF.
                  
               
                     (12)
                  
                  
                     Denne forordning er baseret på det udkast til reguleringsmæssige tekniske standarder, som Den Europæiske Banktilsynsmyndighed (EBA) har forelagt Kommissionen.
                  
               
                     (13)
                  
                  
                     EBA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele herved samt anmodet interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010 (4), om en udtalelse — EBA har også hørt Den Europæiske Værdipapir- og Markedstilsynsmyndighed, inden den forelagde det udkast til tekniske standarder, som denne forordning er baseret på —
                  
               VEDTAGET DENNE FORORDNING:
         AFSNIT 1
         
            METODER TIL MÅLING AF K-FAKTORER FOR RTC (KUNDERISIKO)
         
         
            Artikel 1
            Metoder til måling af k-faktorer for RtC i forbindelse med investeringstjenester og -aktiviteter, der udføres gennem tilknyttede agenter
            Med henblik på måling af et investeringsselskabs K-faktorer for RtC (kunderisiko) i overensstemmelse med artikel 16 i forordning (EU) 2019/2033 medtager selskabet for hvert af de AUM, CMH, ASA og COH, der er omhandlet i henholdsvis artikel 17, 18, 19 og 20 i nævnte forordning, alle beløb, der vedrører investeringsselskabets investeringsservice og -aktiviteter, som udføres af tilknyttede agenter, der er registreret til at handle på dets vegne.
         
         
            Artikel 2
            Metoder til måling af AUM ved ikkeskønsmæssig investeringsrådgivning af vedvarende karakter
            
               1.   Med henblik på måling af sine K-faktorer for RtC i overensstemmelse med artikel 16 i forordning (EU) 2019/2033 medtager et investeringsselskab, jf. artikel 17 i nævnte forordning, i sin AUM ikke noget beløb af aktiver, der vedrører accessoriske tjenesteydelser som omhandlet i bilag I, afsnit B, punkt 3, til direktiv 2014/65/EU.
            
            
               2.   Hvis et investeringsselskab leverer ikkeskønsmæssig investeringsrådgivning af vedvarende karakter til en anden enhed i den finansielle sektor, som foretager skønsmæssig porteføljepleje, medtager det i sin AUM, jf. artikel 17 i forordning (EU) 2019/2033, alle beløb for aktiver, der vedrører denne ikkeskønsmæssig investeringsrådgivning.
            
         
         
            Artikel 3
            Metoder til måling af AUM ved skønsmæssig porteføljepleje
            Med henblik på artikel 17 i forordning (EU) 2019/2033 foretages målingen af den samlede månedlige AUM i overensstemmelse med ethvert af følgende elementer:
            
                        a)
                     
                     
                        i beregningen indgår værdien af finansielle instrumenter beregnet til dagsværdi i overensstemmelse med gældende regnskabsstandarder
                     
                  
                        b)
                     
                     
                        finansielle instrumenter med en negativ dagsværdi indgår i den absolutte værdi
                     
                  
                        c)
                     
                     
                        i beregningen indgår kontanter undtagen beløb, der er omfattet af CMH i overensstemmelse med artikel 4 i denne forordning.
                     
                  
         
            Artikel 4
            Metoder til måling af CMH
            Med henblik på artikel 18 i forordning (EU) 2019/2033 baseres målingen af CMH på følgende:
            
                        a)
                     
                     
                        saldi, som investeringsselskabet anvender til sine interne afstemninger
                     
                  
                        b)
                     
                     
                        værdierne i investeringsselskabets regnskaber.
                     
                  
         
            Artikel 5
            Metoder til måling af ASA
            Med henblik på artikel 19 i forordning (EU) 2019/2033 indgår værdien af alle kundernes finansielle instrumenter, der beskyttes og administreres, beregnet til dagsværdi i overensstemmelse med gældende regnskabsstandarder, i målingen af den samlede daglige ASA. CMH som omhandlet i artikel 4 i denne forordning indgår ikke heri.
         
         
            Artikel 6
            Metoder til måling af udførelsen af ordrer i COH
            
               1.   Med henblik på beregning af K-COH i overensstemmelse med artikel 20 i forordning (EU) 2019/2033 medtager et investeringsselskab den pågældende kundes ordre på det tidspunkt, hvor investeringsselskabet har bekræftet, at udførelsen har fundet sted, og at prisen er kendt, i dets beregning af COH.
            
            
               2.   Hvis et investeringsselskab på vegne af en kunde udfører en ordre, der modtages fra et andet investeringsselskab, medtager det udførende investeringsselskabs beregning af COH denne ordre i sin samlede mængde af ordrer, der måles med henblik på udførelse af kundeordrer, og udelukker den fra den samlede værdi af ordrer, der måles med henblik på modtagelse og formidling af ordrer.
            
         
         
            Artikel 7
            Metoder til måling af modtagelse og formidling af ordrer i COH
            
               1.   Med henblik på beregning af K-COH i overensstemmelse med artikel 20 i forordning (EU) 2019/2033 medtages denne ordre, hvis et investeringsselskab modtager og formidler en kundeordre, på det tidspunkt, hvor investeringsselskabet formidler ordren til et andet investeringsselskab eller en anden eksekverende mægler.
            
            
               2.   Et investeringsselskab medtager ikke modtagne og formidlede ordrer i målingen af COH, når det samler to eller flere investorer for at gennemføre en transaktion mellem disse investorer, f.eks. i forbindelse med virksomhedsfinansiering eller transaktioner med private equity-transaktioner.
            
            
               3.   Hvis et investeringsselskab medtager modtagne og formidlede COH-ordrer i målingen, anvender det den pris, der er indeholdt i ordrerne. Hvis ordrerne ikke indeholder nogen pris, herunder også ved limiterede ordrer, anvender investeringsselskabet markedsprisen på det finansielle instrument på formidlingsdagen.
            
            
               4.   Købs- og salgsinteresser, der bringes sammen af et investeringsselskab med henblik på drift af en multilateral handelsfacilitet eller en organiseret handelsfacilitet, jf. artikel 4, stk. 1, nr. 22) og 23), i direktiv 2014/65/EU, medtages ikke i målingen af COH.
            
         
         
            Artikel 8
            Metoder til måling af kontantforretninger i forbindelse med COH
            
               1.   Med henblik på at måle COH i overensstemmelse med artikel 20 i forordning (EU) 2019/2033 medtager et investeringsselskab enhver transaktion som kontanthandel, hvis en modpart forpligter sig til at handle et af følgende:
               
                           a)
                        
                        
                           omsættelige værdipapirer
                        
                     
                           b)
                        
                        
                           pengemarkedsinstrumenter
                        
                     
                           c)
                        
                        
                           andele i institutter for kollektiv investering
                        
                     
                           d)
                        
                        
                           børshandlede optioner.
                        
                     
            
               2.   Med henblik på at måle COH for en børshandlet option anvender investeringsselskabet de optionspræmier, der er anvendt for udførelsen af den pågældende option.
            
         
         
            Artikel 9
            Metoder til måling af derivater i forbindelse med COH
            Med henblik på at måle COH i overensstemmelse med artikel 20 i forordning (EU) 2019/2033 om derivater, fastsættes det nominelle beløb for en derivatkontrakt i henhold til artikel 29, stk. 3 i den pågældende forordning.
         
         AFSNIT 2
         
            METODER TIL MÅLING AF K-FAKTORER FOR RTF (SELSKABSRISIKO)
         
         
            Artikel 10
            Metoder til måling af kontanthandler i forbindelse med DTF
            
               1.   Med henblik på at måle DTF i overensstemmelse med artikel 33 i forordning (EU) 2019/2033 vedrørende kontanthandler medtager et investeringsselskab enhver transaktion som kontanthandel, hvis en modpart forpligter sig til at handle et af følgende:
               
                           a)
                        
                        
                           omsættelige værdipapirer
                        
                     
                           b)
                        
                        
                           pengemarkedsinstrumenter
                        
                     
                           c)
                        
                        
                           andele i institutter for kollektiv investering
                        
                     
                           d)
                        
                        
                           børshandlede optioner.
                        
                     
            
               2.   Med henblik på at måle DTF for en børshandlet option anvender investeringsselskabet de optionspræmier, der er anvendt for udførelsen af den pågældende option.
            
         
         
            Artikel 11
            Metoder til måling af derivater i forbindelse med DTF
            Med henblik på at måle DTF i overensstemmelse med artikel 33 i forordning (EU) 2019/2033 om derivater, fastsættes det nominelle beløb for en derivatkontrakt i henhold til artikel 29, stk. 3 i den pågældende forordning.
         
         
            Artikel 12
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. september 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 314 af 5.12.2019, s. 1.
         
            (2)  Europa-Parlamentets og Rådets forordning (EU) nr. 575/2013 af 26. juni 2013 om tilsynsmæssige krav til kreditinstitutter og investeringsselskaber og om ændring af forordning (EU) nr. 648/2012 (EUT L 176 af 27.6.2013, s. 1).
         
            (3)  Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (EUT L 173 af 12.6.2014, s. 349).
         
            (4)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).